5.10.2022
EL
Επίσημη Εφημερίδα της Ευρωπαϊκής Ένωσης
L 258/287
23.
σημειώνει τις προσπάθειες του Ινστιτούτου να διασφαλίσει έναν οικονομικά αποδοτικό και φιλικό προς το περιβάλλον χώρο εργασίας· εκφράζει ικανοποίηση για το γεγονός ότι το Ινστιτούτο διόρισε έναν υπάλληλο για θέματα περιβάλλοντος με σκοπό τη μείωση του αντικτύπου των δραστηριοτήτων του στο περιβάλλον· ενθαρρύνει το Ινστιτούτο να μοιραστεί τις προκλήσεις που αντιμετώπισε και τα διδάγματα που αποκόμισε στο πλαίσιο του δικτύου των οργανισμών της ΕΕ· σημειώνει τη βελτίωση του Ινστιτούτου όσον αφορά τη διάδοση των πορισμάτων της έρευνάς του στο ευρύ κοινό και την προσέγγιση του κοινού με την αξιοποίηση των μέσων κοινωνικής δικτύωσης και άλλων μέσων ενημέρωσης·
24.
ζητεί τον εκσυγχρονισμό των κτιρίων με στόχο την τήρηση προτύπων μηδενικών εκπομπών, ιδίως με την εγκατάσταση ηλιακών συλλεκτών σε όλα τα κτίρια που ανήκουν στο Ινστιτούτο·
25.
υπενθυμίζει ότι είναι σημαντικό να αυξηθεί το επίπεδο ψηφιοποίησης του Ινστιτούτου όσον αφορά την εσωτερική λειτουργία και διαχείριση και να επισπευσθεί η ψηφιοποίηση των διαδικασιών· τονίζει την ανάγκη να συνεχίσει το Ινστιτούτο να είναι προορατικό στο πλαίσιο αυτό, προκειμένου να αποφευχθεί πάση θυσία το ψηφιακό χάσμα μεταξύ των οργανισμών της Ένωσης· εφιστά, ωστόσο, την προσοχή στην ανάγκη να ληφθούν όλα τα αναγκαία μέτρα ασφαλείας ώστε να αποφευχθεί κάθε κίνδυνος για τη διαδικτυακή ασφάλεια των πληροφοριών που υποβάλλονται σε επεξεργασία· καλεί το Ινστιτούτο να αναπτύξει ταχύτερα την πολιτική του για την κυβερνοασφάλεια και να την υλοποιήσει χωρίς καθυστέρηση·
26.
παραπέμπει, όσον αφορά τις άλλες παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του της 4ης Μαΐου 2022 (5) σχετικά με τις επιδόσεις, τη χρηματοοικονομική διαχείριση και τον έλεγχο των οργανισμών.
(5) Κείμενα που εγκρίθηκαν, P9_TA(2022)0196.